S-919/2013

Mál þetta, sem dómtekið var 6. þessa mánaðar, er höfðað með ákæru útgefinni af lögreglustjóranum á höfuðborgarsvæðinu 29. október síðastliðinn á hendur P-x-x A-x-x, kt. 000000-0000, skráðum til lögheimilis að Drápuhlíð 38, Reykjavík. Ákærða er gefið að sök „fíkniefnalagabrot, með því að hafa mánudaginn 22. júlí 2013, í geymslu að Furugrund 34 í Kópavogi, haft í vörslum sínum 200,37 g af maríhúana, sem lögregla fann við leit“ og þannig brotið gegn 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er krafist upptöku á ofangreindum 200,37 g af maríhúana, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði hefur fyrir dómi skýlaust játað brot sitt og samþykkt upptökukröfu ákæruvaldins og var því farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga. Sannað er með skýlausri játningu ákærða, sem er í samræmi við framlögð sakargögn, að ákærði hafi gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa.

Samkvæmt sakavottorði ákærða var hann dæmdur í tólf mánaða fangelsi, skilorðsbundið til þriggja ára fyrir brot gegn lögum um ávana- og fíkniefni, 16. ágúst 2012. Sá dómur var dæmdur upp með dómi 14. október síðastliðinn, en þá var ákærði einnig sakfelldur fyrir brot gegn lögum um ávana- og fíkniefni og dæmdur til sextán mánaða fangelsisrefsingar, þar af þrettán mánaða skilorðsbundinna til þriggja ára. Önnur brot ákærða hafa ekki áhrif við ákvörðun refsingar nú. Brot það sem ákærði hefur verið sakfelldur fyrir nú framdi hann áður en hann var dæmdur 14. október síðastliðinn. Ber því nú að dæma ákærða hegningarauka, sbr. 78. gr. almennra hegningarlaga, og því er framangreindur dómur 14. október síðastliðinn nú dæmdur upp og ákærða gerð refsing í einu lagi, sbr. 60 og 77. gr. almennra hegningarlaga. Samkvæmt framangreindu og að virtri skýlausri játningu ákærða, þykir refsing hans hæfilega ákveðin fangelsi í sautján mánuði, en rétt þykir að skilorðsbinda refsinguna að hluta þannig að fjórtán mánuðir refsingarinnar skulu falla niður að liðnum þremur árum frá dómsuppsögu haldi ákærði almennt skilorð 57. gr. hegningarlaga.

Ákærði hefur fallist á kröfu ákæruvalds um upptöku eins og henni er lýst í ákæru. Samkvæmt því og með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 er sú krafa tekin til greina.

Dæma ber ákærða til að greiða þóknun skipaðs verjanda síns, S-kk-ef F-kk-ef héraðsdómslögmanns, 75.300 krónur, og hefur þá verið tekið tillit til virðisaukaskatts. Annan sakarkostnað leiddi ekki af meðferð málsins.

A-kvk-nf L-kvk-nf G-kvk-nf aðstoðarsaksóknari lögreglustjórans á höfuðborgarsvæðinu sótti málið.

Dóm þennan kveður upp H-kk-nf Þ-kk-nf aðstoðarmaður dómara.

D ó m s o r ð:

Ákærði, P-x-x A-x-x, sæti fangelsi í sautján mánuði en fresta skal fullnustu fjórtán mánaða refsingarinnar og hún falla niður að liðnum þremur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Ákærði skal sæta upptöku á 200,37 g af maríhúana sem lagt var hald á.

Ákærði greiði þóknun skipaðs verjanda síns, S-kk-ef F-kk-ef héraðsdómslögmanns, 75.300 krónur.

H-kk-nf Þ-kk-nf